CELEX: 32021R1244
Language: lt
Date: 2021-05-20 00:00:00
Title: Komisijos deleguotasis reglamentas (ES) 2021/1244 2021 m. gegužės 20 d. kuriuo dėl standartizuotos prieigos prie transporto priemonės borto diagnostikos informacijos ir remonto bei priežiūros informacijos ir prieigos prie transporto priemonės saugumo informacijos reikalavimų ir procedūrų iš dalies keičiamas Europos Parlamento ir Tarybos reglamento (ES) 2018/858 X priedas

2021 7 30   
               
               
                  LT
               
               
                  Europos Sąjungos oficialusis leidinys
               
               
                  L 272/16
               
            
         KOMISIJOS DELEGUOTASIS REGLAMENTAS (ES) 2021/1244
         2021 m. gegužės 20 d.
         kuriuo dėl standartizuotos prieigos prie transporto priemonės borto diagnostikos informacijos ir remonto bei priežiūros informacijos ir prieigos prie transporto priemonės saugumo informacijos reikalavimų ir procedūrų iš dalies keičiamas Europos Parlamento ir Tarybos reglamento (ES) 2018/858 X priedas
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2018 m. gegužės 30 d. Europos Parlamento ir Tarybos reglamentą (ES) 2018/858 dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB (1), ypač į jo 61 straipsnio 11 dalį,
         kadangi:
         
                     (1)
                  
                  
                     Reglamento 2018/858 61 straipsnio 2 dalimi reikalaujama, kad transporto priemonių gamintojai savo interneto svetainėse pateiktų transporto priemonės borto diagnostikos (toliau – OBD) informaciją ir transporto priemonės remonto ir priežiūros informaciją. Tačiau nėra suderintų reikalavimų kaip ta informacija turi būti teikiama, todėl nepriklausomiems veiklos vykdytojams tenka prisitaikyti prie daugybės skirtingų internetinių paslaugų ir sąvokų;
                  
               
                     (2)
                  
                  
                     2016 m. gruodžio 9 d. Komisijos pateiktoje Sistemos, suteikiančios prieigą prie transporto priemonių remonto ir priežiūros informacijos, veikimo ataskaitoje Europos Parlamentui ir Tarybai (2) padaryta išvada, kad būtų galima sumažinti nepriklausomiems veiklos vykdytojams tenkančią naštą standartizavus tas interneto svetaines ir susijusias sąvokas;
                  
               
                     (3)
                  
                  
                     prieiga prie transporto priemonės OBD informacijos ir transporto priemonės remonto ir priežiūros informacijos turėtų būti suteikiama nepriklausomai nuo to, kokio tipo galios pavarą turi transporto priemonė, todėl būtina patikslinti, kad tokia prieiga privaloma ne tik dėl reikalavimų, susijusių su išmetamųjų teršalų kiekio nustatymu;
                  
               
                     (4)
                  
                  
                     2014 m. rugsėjo 15 d. Europos standartizacijos komitetas (toliau – CEN) paskelbė standarto EN ISO 18541 „Kelių transporto priemonės. Standartizuota prieiga prieautomobilių taisymo ir techninės priežiūros informacijos (RMI)“ 1–5 dalis. Šių dalių tikslas – sudaryti gamintojams ir nepriklausomiems veiklos vykdytojams palankesnes sąlygas keistis transporto priemonės OBD informacija ir transporto priemonės remonto ir priežiūros informacija nustatant prieigos prie tos informacijos palengvinimo techninius reikalavimus ir procedūras. Todėl Reglamento (ES) 2018/858 X priede tikslinga pateikti nuorodą į standarto EN ISO 18541–2014 1–5 dalių reikalavimus;
                  
               
                     (5)
                  
                  
                     atsižvelgiant į tai, kad į transporto priemonės OBD informaciją ir transporto priemonės remonto ir priežiūros informaciją yra įtraukta transporto priemonės saugumui užtikrinti būtina informacija, prieiga prie tam tikrų transporto priemonės apsaugos priemonių turėtų būti suteikiama tik tiems nepriklausomiems veiklos vykdytojams, kurie laikosi šiame priede nustatytų reikalavimų;
                  
               
                     (6)
                  
                  
                     remiantis Reglamento (ES) 2018/858 66 straipsnio 1 dalyje nurodytomis Transporto priemonės informacijos prieigos forumo rekomendacijomis, tie reikalavimai turėtų apimti atitinkamų nepriklausomų veiklos vykdytojų patvirtinimo ir atitinkamoje veikloje dalyvaujančių jų darbuotojų įgaliojimo procedūrą, už kurios taikymą būtų atsakingi akredituoti subjektai. Todėl būtina nustatyti nepriklausomų veiklos vykdytojų patvirtinimo ir įgaliojimo naudotis prieiga prie transporto priemonės apsaugos priemonių procedūrą, kuri turėtų būti grindžiama 2016 m. gegužės 19 d. Europos akreditavimo organizacijos patvirtinta Akreditavimo, patvirtinimo ir įgaliojimo naudotis prieiga prie saugumui svarbios remonto ir priežiūros informacijos sistema. Būtina taip pat įvertinti, ar tokie veiklos vykdytojai nedalyvauja neteisėtoje komercinėje veikloje;
                  
               
                     (7)
                  
                  
                     be to, būtina nustatyti institucijų, susijusių su nepriklausomų veiklos vykdytojų ir jų darbuotojų prieigos prie saugumui svarbios transporto priemonės remonto ir priežiūros informacijos patvirtinimu ir įgaliojimu, funkcijas ir atsakomybę;
                  
               
                     (8)
                  
                  
                     siekiant suteikti galimybę valstybėms narėms ir nacionalinėms valdžios institucijoms, taip pat ekonominės veiklos vykdytojams pasirengti šiuo reglamentu nustatomų naujų taisyklių taikymui, taikymo data turėtų būti atidėta;
                  
               
                     (9)
                  
                  
                     todėl Reglamento (ES) 2018/858 X priedas turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) 2018/858 X priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            Jis taikomas nuo 2023 m. liepos 30 d.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. gegužės 20 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 151, 2018 6 14, p. 1.
         
            (2)  Komisijos ataskaita Europos Parlamentui ir Tarybai dėl Reglamentu (EB) Nr. 715/2007 dėl variklinių transporto priemonių tipo patvirtinimo atsižvelgiant į išmetamųjų teršalų kiekį iš lengvųjų keleivinių ir komercinių transporto priemonių (euro 5 ir euro 6) ir dėl transporto priemonių remonto ir priežiūros informacijos prieigos nustatytos prieigos prie transporto priemonių remonto ir priežiūros informacijos sistemos veikimo (COM(2016) 0782 final).
      
      
         
            PRIEDAS
            Reglamento (ES) 2018/858 X priedas iš dalies keičiamas taip:
            
                        1)
                     
                     
                        2.1 punktas pakeičiamas taip:
                        
                                    „2.1.
                                 
                                 
                                    Gamintojas pagal 61 straipsnio 2 dalies antros pastraipos pirmą sakinį nustato reikiamas priemones ir procedūras, skirtas užtikrinti, kad interneto svetainėse būtų pateikiama transporto priemonės OBD informacija bei transporto priemonės remonto ir priežiūros informacija. Laikoma, kad gamintojai vykdo prievolę savo interneto svetainėse teikti standartizuotos formos OBD informaciją ir transporto priemonės remonto ir priežiūros informaciją, jei laikosi standarto EN ISO 18541–2014 1 dalies „Bendroji informacija ir naudojimo atvejo apibrėžtis“, 2 dalies „Techniniai reikalavimai“ ir 3 dalies „Funkciniai naudotojo sietuvo reikalavimai“ reikalavimų, taip pat standarto EN ISO 18541–2015 4 dalies „Atitikties testavimas“ ir standarto EN ISO 18541–2018 „Kelių transporto priemonės. Standartizuota prieiga prie automobilių taisymo ir techninės priežiūros informacijos (RMI)“ 5 dalies „Specialiosios nuostatos dėl sunkiųjų transporto priemonių“ reikalavimų. Suteikiama prieiga prie transporto priemonės OBD informacijos ir transporto priemonės remonto ir priežiūros informacijos turi būti nesudėtinga ir greita.“;
                                 
                              
                  
                        2)
                     
                     
                        2.5.2 punktas pakeičiamas taip:
                        
                                    „2.5.2.
                                 
                                 
                                    Priežiūros žinynai, įskaitant įrašus apie techninį aptarnavimą ir priežiūrą, ir techninių specifikacijų nurodymai dėl skysčių, įskaitant tepalus, stabdžių skystį ir aušinimo skystį;“;
                                 
                              
                  
                        3)
                     
                     
                        2.9 punkto pirma pastraipa pakeičiama taip:
                        „Transporto priemonių OBD, diagnostikos, remonto ir priežiūros bei stebėsenos ir patikrinimo tikslais tiesioginis transporto priemonės duomenų transliavimas, įskaitant trikčių kodus ir diagnozavimo funkcijas, užtikrinami naudojant 6.5.1.4 punkte nurodytą standartizuotos duomenų perdavimo linijos nuosekliojo prievado jungtį, remiantis Jungtinių Tautų Europos ekonomikos komisijos (JT EEK) taisyklės Nr. 83 (*1) 11 priedo 1 priedėlio 6.5.3 punkte išdėstytomis specifikacijomis ir Jungtinių Tautų Europos ekonomikos komisijos (JT EEK) taisyklės Nr. 49 (*2) 9B priedo 4.7.3 punkto nuostatomis bei to priedo 6 priedėlyje nurodytais etaloniniais standartais.
                        
                           (*1)  Jungtinių Tautų Europos ekonomikos komisijos (JT EEK) taisyklė Nr. 83 „Suvienodintos transporto priemonių patvirtinimo nuostatos, atsižvelgiant į teršalų išmetimą pagal variklinių degalų reikalavimus“ (OL L 42, 2012 2 15, p. 1)."
                        
                        
                           (*2)  Jungtinių Tautų Europos ekonomikos komisijos (JT EEK) Taisyklė Nr. 49 „Vienodos nuostatos dėl priemonių, kurių būtina imtis siekiant sumažinti transporto priemonėse naudojamų slėginio uždegimo variklių išmetamų dujinių bei kietųjų dalelių teršalų kiekį ir transporto priemonėse naudojamų priverstinio uždegimo variklių, degalams naudojančių gamtines dujas arba suskystintąsias naftos dujas, išmetamų dujinių teršalų kiekį“ (OL L 180, 2011 7 8, p. 53).“;"
                        
                     
                  
                        4)
                     
                     
                        6.1 punkto pirma pastraipa pakeičiama taip:
                        „Laikoma, kad gamintojai vykdo pareigą savo interneto svetainėse teikti standartizuotos formos OBD informaciją bei transporto priemonės remonto ir priežiūros informaciją, jei laikosi 2.1 punkte nurodyto standarto EN ISO 18541 dalių nuostatų.“;
                     
                  
                        5)
                     
                     
                        6.2 punktas pakeičiamas taip:
                        „Prieiga prie transporto priemonės apsaugos priemonių nepriklausomiems veiklos vykdytojams suteikiama laikantis šių reikalavimų dėl saugumo technologijų apsaugos:“;
                     
                  
                        6)
                     
                     
                        6.3 punktas iš dalies keičiamas taip:
                        
                                    a)
                                 
                                 
                                    pirmas sakinys pakeičiamas taip:
                                    „Nepriklausomų veiklos vykdytojų patvirtinimo ir įgaliojimo naudotis prieiga prie transporto priemonės apsaugos priemonių, kaip nurodyta 6.2 punkte, procedūra nustatyta 3 priedėlyje. Nepriklausomų veiklos vykdytojų akreditavimo, patvirtinimo ir įgaliojimo procedūroje dalyvaujančių institucijų vaidmuo ir pareigos išsamiai apibrėžiamos funkciniais reikalavimais, kuriuos sudaro pavyzdžiai ir naudojimo atvejai, nustatyti Komisijos pranešimu....“;
                                 
                              
                                    b)
                                 
                                 
                                    pridedamas šis punktas:
                                    „Taikant minėtą procedūrą laikoma, kad veiklos vykdytojų komercinė veikla nėra teisėta, jei jie reklamuoja arba siūlo atlikti remonto arba priežiūros darbus, kurių poveikis transporto priemonės išmetamų teršalų kiekiui būtų neigiamas. Prie tokių darbų priskiriama:
                                    
                                                a)
                                             
                                             
                                                taršos kontrolės įtaisų arba išmetamųjų teršalų kontrolės sistemų deaktyvavimas arba pašalinimas, jų veikimo pabloginimas arba gedimų slėpimas;
                                             
                                          
                                                b)
                                             
                                             
                                                išderinimo įtaisų įrengimas (*3) arba išderinimo strategijų nustatymas (*4);
                                             
                                          
                                                c)
                                             
                                             
                                                degalų ar elektros energijos sąnaudų stebėsenos prietaisų deaktyvavimas, pašalinimas ar klastojimas arba odometro rodmenų klastojimas;
                                             
                                          
                                                d)
                                             
                                             
                                                variklio valdymo bloko, įskaitant vardinę variklio galią, klastojimas.
                                             
                                          
                                       (*3)  Kaip apibrėžta Reglamento (EB) Nr. 715/2007 3 straipsnio 10 dalyje."
                        
                                    
                                       (*4)  Kaip apibrėžta Reglamento (EB) Nr. 595/2009 3 straipsnio 8 dalyje.“;"
                        
                                 
                              
                  
                        7)
                     
                     
                        pridedamas šis 3 priedėlis:
                        „
                        
                           
                              
                                 3 priedėlis
                              
                              Nepriklausomų veiklos vykdytojų patvirtinimo ir įgaliojimo naudotis prieiga prie transporto priemonės apsaugos priemonių procedūra (*5)
                              
                              1.   Taikymo sritis
                              Šiame priedėlyje pateikiami nepriklausomų veiklos vykdytojų (NVV), prašančių suteikti prieigą prie saugumui svarbios remonto ir priežiūros informacijos (RMI), patvirtinimo ir įgaliojimo reikalavimai.
                              Jame išsamiai apibrėžiama procedūra ir institucijos, kurios turi patvirtinti nepriklausomus veiklos vykdytojus ir įgalioti juos naudotis prieiga prie saugumui svarbios lengvųjų keleivinių transporto priemonių, komercinių transporto priemonių ir sunkiųjų transporto priemonių remonto ir priežiūros informacijos.
                              2.   Apibrėžtys ir santrumpos
                              2.1.   Terminų apibrėžtys
                              Šiame priedėlyje vartojamų terminų apibrėžtys:
                              2.1.1.   Akreditavimas
                              akreditavimas – akreditavimas, kaip apibrėžta Reglamento (EB) Nr. 765/2008 2 straipsnio 10 punkte;
                              2.1.2.   NVV darbuotojas
                              NVV darbuotojas – patvirtinto nepriklausomo veiklos vykdytojo (NVV) darbuotojas, kuris, gavęs savo šalies atitikties vertinimo įstaigos (AVĮ) įgaliojimą, turės prieigą prie saugumui svarbios RMI.
                              2.1.3.   Saugumui svarbi remonto ir priežiūros informacija arba saugumui svarbi RMI
                              Saugumui svarbi remonto ir priežiūros informacija arba saugumui svarbi RMI – informacija, programinė įranga, funkcijos ir paslaugos, reikalingos tam, kad būtų galima sutaisyti arba prižiūrėti transporto priemonėje gamintojo įrengtas priemones, kuriomis siekiama apsaugoti transporto priemonę nuo vagystės ar nuvarymo arba užtikrinti, kad ją būtų galima susekti ir susigrąžinti.
                              2.1.4.   Patvirtinimo patikrinimo sertifikatas
                              Patvirtinimo patikrinimo sertifikatas – sertifikatas, AVĮ išduotas šiame priedėlyje nustatytus patvirtinimo kriterijus atitinkantiems NVV, kuriuo paliudijama, kad tie NVV yra patvirtinti ir kad NVV darbuotojai gali prašyti įgaliojimo gauti prieigą prie saugumui svarbios RMI.
                              2.1.5.   Įgaliojimo patikrinimo sertifikatas
                              Įgaliojimo patikrinimo sertifikatas – sertifikatas, AVĮ išduotas šiame priedėlyje nustatytus įgaliojimo kriterijus atitinkantiems NVV darbuotojams, kuriuo paliudijama, kad tie darbuotojai yra įgalioti naudotis prieiga prie transporto priemonės gamintojo interneto svetainėje saugomos saugumui svarbios RMI.
                              2.1.6.   Patikos centras (PC)
                              Patikos centras (PC) – SERMI paskirta ir Komisijos patvirtinta įstaiga, atsakinga už:
                              
                                          a)
                                       
                                       
                                          NVV darbuotojų skaitmeninių sertifikatų ir įgaliojimo statuso tvarkymą, reikiamų saugumo raktų pateikimą AVĮ ir skaitmeninių sertifikatų pateikimą įgaliotiesiems NVV darbuotojams;
                                       
                                    
                                          b)
                                       
                                       
                                          informacijos apie NVV darbuotojo įgaliojimo statusą suteikimą transporto priemonės gamintojui.
                                       
                                    2.1.7.   Saugumo raktas
                              Saugumo raktas — NVV autentiškumą saugiai patvirtinti galintis prietaisas.
                              2.1.8.   Skaitmeninis sertifikatas
                              Skaitmeninis sertifikatas – skaitmeninis sertifikatas, kuriuo reikalaujama, kad viešasis raktas išduodančiojo patikos centro skaitmeniniu parašu būtų susietas su NVV darbuotojo tapatybe remiantis standartu ISO 9594.
                              2.1.9.   Įgaliojimų duomenų bazė
                              Įgaliojimų duomenų bazė – patikos centro tvarkoma duomenų bazė, kurioje kaupiami duomenys apie anoniminių įgaliotųjų NVV darbuotojų įgaliojimus ir patvirtintų NVV registraciją.
                              2.1.10.   Sertifikavimo duomenų bazė
                              Sertifikavimo duomenų bazė – patikos centro tvarkoma duomenų bazė, kurios paskirtis – tvarkyti duomenis, susijusius su skaitmeninių sertifikatų galiojimu, ir įgaliotųjų NVV darbuotojų identifikatorius.
                              2.1.11.   Europos akreditavimo organizacija (EA)
                              Europos akreditavimo organizacija (EA) – vadovaujantis Reglamento (EB) Nr. 765/2008 14 straipsniu Komisijos pripažįstama institucija, atsakinga už akreditavimo veiklos vystymą, priežiūrą ir įgyvendinimą Sąjungoje.
                              2.1.12.   Prieigos prie saugumui svarbios RMI forumas (SERMI)
                              Prieigos prie saugumui svarbios RMI forumas (SERMI) – už klausimų, susijusių su akreditavimo, patvirtinimo ir įgaliojimo, siekiant suteikti prieigą prie saugumui svarbios RMI, procedūrų įgyvendinimu, koordinavimą ir Komisijos konsultavimą atsakingas subjektas.
                              2.1.13.   Susijusios institucijos
                              Susijusios institucijos – institucijos, teisiškai įgaliotos imtis priemonių transporto priemonių saugumo nusikaltimų prevencijos, tyrimo ir baudžiamojo persekiojimo srityse.
                              3.   AVĮ akreditavimas, NVV patvirtinimas ir NVV darbuotojų įgaliojimas
                              Patvirtinimo patikrinimo sertifikatus, kuriais paliudijama, kad NVV yra patvirtintas, ir įgaliojimo patikrinimo sertifikatus, kuriais paliudijama, kad NVV darbuotojas turi prieigą prie saugumui svarbios RMI, išduoda tik tos AVĮ, kurias yra akreditavusi jų įsteigimo vietos valstybės narės nacionalinė akreditacijos įstaiga (NAĮ), kaip apibrėžta Reglamento (EB) Nr. 765/2008 2 straipsnio 11 punkte.
                              NVV patvirtinimas ir NVV darbuotojo įgaliojimas galioja 60 mėnesių nuo atitinkamų patikrinimo sertifikatų išdavimo datos.
                              Saugumui svarbią RMI pageidaujantys gauti NVV iš AVĮ, kurią yra akreditavusi NVV įsteigimo vietos valstybės narės NAĮ, turi gauti patvirtinimo patikrinimo sertifikatą.
                              Saugumui svarbią RMI turintys tvarkyti NVV darbuotojai iš AVĮ, kurią yra akreditavusi NVV darbuotojų buvimo vietos valstybės narės NAĮ, turi gauti įgaliojimo patikrinimo sertifikatą.
                              AVĮ informuoja PC apie visus išduotus patvirtinimo arba įgaliojimo patikrinimo sertifikatus, kuriais remdamasis PC padaro įrašą dėl įgaliojimo ir išduoda saugumo raktą bei skaitmeninį sertifikatą, kuriame pateikiami unikalūs NVV darbuotojus identifikuoti transporto priemonės gamintojo RMI interneto svetainėje leidžiantys duomenys. AVĮ atskiriems NVV darbuotojams suteikia saugumo raktą ir skaitmeninį sertifikatą.
                              Transporto priemonių gamintojai gali reikalauti sumokėti mokestį už NVV darbuotojų registraciją tų transporto priemonių gamintojų RMI interneto svetainėse ir prieigą prie saugumui svarbios RMI. Šis mokestis turi būti proporcingas tokios registracijos ir prieigos suteikimo išlaidoms. Mokėtini mokesčiai nurodomi transporto priemonių gamintojų RMI interneto svetainėse. Visus skaitmeninius duomenis NVV, PC ir AVĮ vieni kitiems turi perduoti laiku, laikydamiesi B2B sandorių taisyklių ir naudodamiesi saugumo protokolais.
                              
                                 
                              Deklaraciją, kuria paliudijama, kad NVV vykdoma komercinė veikla yra teisėta, kaip nurodyta šio priedo 6.3 punkte, pasirašo NVV, prašantis AVĮ suteikti įgaliojimus. NVV patvirtinamas tik po to, kai AVĮ patikrina, ar ši deklaracija buvo pasirašyta, ir įvertina, ar NVV ir atskiri jo darbuotojai laikosi šiame priedėlyje nustatytų reikalavimų.
                              Atskiri NVV darbuotojai gali gauti įgaliojimą tik po to, kai AVĮ atlieka patikrinimą. AVĮ patikrina pateiktus dokumentus ir įsitikina, ar atitinkamas NVV darbuotojas nėra anksčiau pateikęs prašymo dėl įgaliojimo ir tas prašymas vėliau buvo atmestas atitinkamos AVĮ arba bet kurios kitos Sąjungoje veikiančios AVĮ.
                              AVĮ atsiunčia PC visus duomenis, būtinus tam, kad jis galėtų sukurti skaitmeninį sertifikatą ir saugumo raktą, kuriuos AVĮ persiunčia NVV darbuotojams.
                              Įgaliojimus gavę NVV darbuotojai iš savo AVĮ gauna su skaitmeniniu sertifikatu susietą PIN.
                              
                                 
                              3.1.   Prieigos prie saugumui svarbios RMI apžvalga
                              Transporto priemonių gamintojai suteikia prieigą savo RMI interneto svetainėje prie saugumui svarbios RMI, su sąlyga, kad NVV darbuotojai turi įgaliojimus ir gali pateikti įgaliojimo patikrinimo sertifikatą ir jeigu NVV, kuriam dirba NVV darbuotojai, turi patvirtinimo patikrinimo sertifikatą.
                              Gamintojai įgaliotiesiems NVV darbuotojams, dirbantiems patvirtintiems NVV, gali suteikti prieigą prie saugumui svarbių atsarginių dalių užsakymo internetu priemonės, susietos su RMI interneto svetaine.
                              Kai pateikiamas prašymas prisijungti prie RMI interneto svetainės, transporto priemonių gamintojų interneto svetainėse reikia nurodyti NVV darbuotojo unikalų identifikatorių ir nustatyti tapatumą. NVV darbuotojų tapatumas nustatomas remiantis tik skaitmeniniais sertifikatais. Kai pateikiamas skaitmeninis sertifikatas, transporto priemonės gamintojo RMI interneto svetainėje patikrinamas unikalus NVV darbuotojo identifikatorius ir galiojantis skaitmeninio sertifikato ir įgaliojimo statusas, susisiekiant su skaitmeniniame sertifikate nurodytu PC.
                              NVV, transporto priemonių gamintojai, PC ir AVĮ visus skaitmeninius duomenis vieni kitiems turi perduoti laiku, laikydamiesi B2B sandorių taisyklių ir naudodamiesi saugumo protokolais. Kai patikrinamas unikalus NVV darbuotojo identifikatorius ir įgaliojimo statusas, transporto priemonės gamintojas savo interneto svetainėje suteikia prieigą prie prašomos saugumui svarbios RMI.
                              
                                 
                              4.   Išsamios taisyklės dėl prieigos prie saugumui svarbios RMI
                              4.1.   SERMI vaidmuo
                              4.1.1.   Atsakomybė ir pareigos
                              SERMI prižiūri, kaip įgyvendinama akreditavimo procedūra valstybėse narėse, ir teikia Komisijai atitinkamą informaciją. SERMI teikia patarimus Komisijai dėl prašymų pakeisti akreditavimo procedūrą.
                              
                                          a)
                                       
                                       
                                          SERMI teikia patarimus Komisijai dėl prašymų pakeisti akreditavimo procedūrą. SERMI prižiūri, kaip įgyvendinama akreditavimo procedūra valstybėse narėse, ir teikia Komisijai atitinkamą informaciją.
                                       
                                    
                                          b)
                                       
                                       
                                          SERMI konsultuoja Komisiją dėl PC atrankos kriterijų nustatymo.
                                       
                                    
                                          c)
                                       
                                       
                                          SERMI teikia patarimus Komisijai dėl procedūroje dalyvaujančių subjektų ryšių techninio įgyvendinimo gairių nustatymo.
                                       
                                    
                                          d)
                                       
                                       
                                          SERMI laikosi EA sistemos nuosavybės taisyklių.
                                       
                                    
                                          e)
                                       
                                       
                                          SERMI nariams atstovauja suinteresuotieji subjektai, dalyvaujantys akreditavimo, patvirtinimo ir įgaliojimo procedūroje, kurią taikant suteikiama prieiga prie saugumui svarbios RMI.
                                       
                                    4.1.2.   Patikos centrų atranka
                              SERMI atrenka PC, praneša apie jį Komisijai, kad pastaroji jį patvirtintų.
                              Atrinktas PC turi atitikti standartą ETSI TS 319 411–3, Europos Parlamento ir Tarybos reglamentu (ES) Nr. 910/2014 (*6) nustatytus elektroninių parašų reikalavimus ir šio priedėlio 4.6 punktu nustatytus reikalavimus.
                              Be to, PC:
                              
                                          —
                                       
                                       
                                          turi turėti techninę bei valdymo kompetenciją ir finansinį gyvybingumą bei patirtį, susijusius su akreditavimo procedūra;
                                       
                                    
                                          —
                                       
                                       
                                          turi turėti reikalingus darbuotojus, turinčius akreditavimo procedūrai įgyvendinti reikalingų įgūdžių, patirties ir galimybių;
                                       
                                    
                                          —
                                       
                                       
                                          turi turėti galimybę vykdyti veiklą visose valstybėse narėse;
                                       
                                    
                                          —
                                       
                                       
                                          turi įdiegti savo veiklos kokybės užtikrinimo procesą.
                                       
                                    4.2.   NAĮ vaidmuo
                              NAĮ yra atsakinga už AVĮ akreditavimą, siekiant patvirtinti NVV ir įgalioti NVV darbuotojus naudotis prieiga prie saugumui svarbios RMI.
                              4.2.1.   Atsakomybė ir reikalavimai
                              NVĮ atsakomybė ir reikalavimai nustatyti Reglamento (EB) Nr. 765/2008 8–12 straipsniuose.
                              4.2.2.   AVĮ akreditavimo kriterijai
                              AVĮ akredituojamos kaip A tipo tikrinimo įstaigos pagal ISO/IEC 17020:2012. AVĮ turi atitikti aukščiausio nepriklausomumo lygio reikalavimus.
                              Be to, akreditavimo procedūros metu NAĮ įvertina AVĮ gebėjimą laikytis 4.3.1–4.3.4 punktuose nustatytų reikalavimų.
                              Už NVV patikrinimus atsakingų darbuotojų turimų žinių apie automobilių remonto ir priežiūros veiklą ir automobilių dalių rinkos specifiką lygis turi atitikti jų vykdomas užduotis.
                              4.3.   AVĮ vaidmuo
                              AVĮ yra atsakinga už NVV ir atitinkamų NVV darbuotojų tikrinimą, patvirtinimo ir įgaliojimo patikrinimo sertifikatų išdavimą pagal šį priedėlį ir tokių sertifikatų panaikinimą.
                              4.3.1.   Atsakomybė ir reikalavimai
                              
                                          a)
                                       
                                       
                                          AVĮ saugo duomenis, kurie buvo pateikti siekiant patvirtinti NVV;
                                       
                                    
                                          b)
                                       
                                       
                                          AVĮ sukuria saugų ryšio su PC kanalą ir teikia jam tikrinimo rezultatus, kad PC galėtų suteikti saugumo raktą ir skaitmeninį sertifikatą;
                                       
                                    
                                          c)
                                       
                                       
                                          AVĮ praneša apie tai NVV darbuotojams likus 6 mėnesiams iki įgaliojimo galiojimo pabaigos;
                                       
                                    
                                          d)
                                       
                                       
                                          AVĮ tvarko duomenų bazę, kurioje saugomi duomenys, pateikti siekiant įgalioti NVV darbuotojus;
                                       
                                    
                                          e)
                                       
                                       
                                          AVĮ, kuri atsisako patvirtinti NVV arba įgalioti NVV darbuotoją, praneša PC su tuo NVV arba tuo darbuotoju susijusius patikrinimo rezultatus;
                                       
                                    
                                          f)
                                       
                                       
                                          AVĮ renka ir naudoja tik patvirtinimo arba įgaliojimo procedūrai įgyvendinti reikalingus duomenis;
                                       
                                    
                                          g)
                                       
                                       
                                          AVĮ užtikrina, kad visi duomenys apie NVV ir NVV darbuotojus būtų konfidencialūs, ir kad prieigą prie tų duomenų turėtų tik įgaliotieji darbuotojai;
                                       
                                    
                                          h)
                                       
                                       
                                          kartą per metus AVĮ teikia SERMI ir Komisijai statistinius duomenis apie suteiktų patvirtinimų ir įgaliojimų, taip pat atsisakymų skaičių;
                                       
                                    
                                          i)
                                       
                                       
                                          AVĮ saugo apsaugotus įrašus apie patvirtinimo ir įgaliojimų patikrinimus 5 metus;
                                       
                                    
                                          j)
                                       
                                       
                                          AVĮ informuoja visas kitas jos įsteigimo valstybės narės AVĮ apie neigiamus NVV patikrinimo rezultatus;
                                       
                                    
                                          k)
                                       
                                       
                                          NVV ir NVV darbuotojai, kurių patikrinimo rezultatai yra nepatenkinami, per 15 darbo dienų nuo nepatenkinamų patikrinimo rezultatų gavimo datos gali pateikti AVĮ papildomos informacijos, kuria ištaisomi neesminiai trūkumai. AVĮ atitinkamai nustato, ar reikia pakeisti patikrinimo rezultatus;
                                       
                                    
                                          l)
                                       
                                       
                                          likus 6 mėnesiams iki patvirtinimo galiojimo pabaigos, AVĮ praneša apie tai NVV;
                                       
                                    
                                          m)
                                       
                                       
                                          60 mėnesių patvirtinimo galiojimo laikotarpiu AVĮ atlieka atsitiktinius ir nepraneštus NVV patikrinimus vietoje; per 60 mėnesių patvirtinimo galiojimo laikotarpį jos atlieka bent vieną atsitiktinį kiekvieno patvirtinto NVV patikrinimą vietoje;
                                       
                                    
                                          n)
                                       
                                       
                                          gavusi skundą dėl patvirtinto NVV arba įgaliotojo NVV darbuotojo, AVĮ patikrina, ar atitinkamas NVV arba NVV darbuotojas atitinka kriterijus, pagal kuriuos jie buvo atitinkamai patvirtinti arba įgalioti. Atlikdama tyrimą AVĮ nusprendžia, ar reikia atlikti patikrinimą vietoje;
                                       
                                    
                                          o)
                                       
                                       
                                          atlikdama patikrinimus vietoje, AVĮ gali paprašyti savo įsteigimo valstybės narės rinkos priežiūros institucijų pagalbos;
                                       
                                    
                                          p)
                                       
                                       
                                          AVĮ turi atšaukti NVV patvirtinimus ir NVV darbuotojų įgaliojimus, jeigu jie nebeatitinka kriterijų, pagal kuriuos jie buvo atitinkamai patvirtinti arba įgalioti. AVĮ turi atitinkamai pateikti prašymą TC sustabdyti susijusių NVV darbuotojų skaitmeninių sertifikatų galiojimą ir juos panaikinti.
                                       
                                    4.3.2.   Patvirtinimo galiojimo pratęsimas
                              NVV paprašius arba likus 6 mėnesiams iki patvirtinimo galiojimo pabaigos, AVĮ atlieka patikrinimą vietoje ir, jeigu patikrinimo rezultatai yra teigiami, pratęsia patvirtinimo galiojimą.
                              Patvirtinimo kriterijus atitinkančiam NVV AVĮ išduoda naują patvirtinimo patikrinimo sertifikatą.
                              AVĮ išnagrinėja prašymus atnaujinti įgaliojimus ir įgaliojimo suteikimo kriterijus atitinkantiems NVV darbuotojams suteikia įgaliojimo patikrinimo sertifikatus.
                              4.3.3.   AVĮ taikomi NVV patvirtinimo kriterijai
                              Prieš patvirtindama NVV ir atlikdama bet kokį patikrinimą vietoje patvirtinimo galiojimo laikotarpiu, AVĮ patikrina:
                              
                                          a)
                                       
                                       
                                          NVV nuosavybės teisės dokumentus, vykdomojo direktoriaus vardą ir pavardę;
                                       
                                    
                                          b)
                                       
                                       
                                          NVV pateiktą darbuotojų, kuriems turėtų būti suteikti įgaliojimai, sąrašą;
                                       
                                    
                                          c)
                                       
                                       
                                          informaciją apie a punkte nurodytų darbuotojų atsakomybę ir funkcijas;
                                       
                                    
                                          d)
                                       
                                       
                                          ar NVV turi civilinės atsakomybės draudimo sutartį, pagal kurią minimali draudimo suma kūno sužalojimo atveju yra 1 mln. EUR, o turtinės žalos atveju yra 0,5 mln. EUR;
                                       
                                    
                                          e)
                                       
                                       
                                          ar NVV patvirtinimas buvo atšauktas dėl priežasčių, susijusių su piktnaudžiavimu;
                                       
                                    
                                          f)
                                       
                                       
                                          ar NVV pateikė įrodymų, kad vykdo su automobiliais susijusią veiklą;
                                       
                                    
                                          g)
                                       
                                       
                                          ar NVV pasirašė deklaraciją, kuria paliudijama kad NVV vykdo teisėtą komercinę veiklą, kaip nurodyta 6.3 punkte, o patikrinimo vietoje metu – ar NVV faktiškai vykdo teisėtą komercinę veiklą;
                                       
                                    
                                          h)
                                       
                                       
                                          ar NVV arba NVV darbuotojai neturi įrašų dėl teistumo;
                                       
                                    
                                          i)
                                       
                                       
                                          ar teisinis NVV atstovas yra pasirašęs deklaraciją, kad atliekant visus veiksmus, susijusius su transporto priemonės saugumu, laikomasi visų 4.3.4 punkte nustatytų procedūrinių reikalavimų.
                                       
                                    4.3.4.   AVĮ taikomi NVV įgaliojimo kriterijai
                              Prieš suteikdama įgaliojimą darbuotojui kaip NVV darbuotojui ir atlikdama bet kokį patikrinimą vietoje patvirtinimo galiojimo laikotarpiu, AVĮ patikrina:
                              
                                          a)
                                       
                                       
                                          ar susijęs darbuotojas anksčiau neturėjo įgaliojimo, kuris buvo atšauktas dėl priežasčių, susijusių su piktnaudžiavimu tuo įgaliojimu;
                                       
                                    
                                          b)
                                       
                                       
                                          ar darbuotojas neturi įrašų dėl teistumo;
                                       
                                    
                                          c)
                                       
                                       
                                          ar susijęs darbuotojas ir patvirtintas NVV yra sudarę darbo sutartį;
                                       
                                    
                                          d)
                                       
                                       
                                          ar susijęs darbuotojas turi galiojančią konkrečios šalies asmens tapatybės kortelę arba lygiavertį dokumentą.
                                       
                                    4.4.   NVV vaidmuo
                              4.4.1.   Atsakomybė ir reikalavimai
                              
                                          a)
                                       
                                       
                                          NVV pateikia prašymą, kad AVĮ atliktų patikrinimą ir būtų suteiktas patvirtinimas;
                                       
                                    
                                          b)
                                       
                                       
                                          NVV praneša AVĮ apie kontaktinių duomenų pasikeitimus;
                                       
                                    
                                          c)
                                       
                                       
                                          NVV praneša AVĮ apie veiklos nutraukimą;
                                       
                                    
                                          d)
                                       
                                       
                                          NVV registruoja kiekvieną su saugumui svarbia RMI susijusį sandorį ir operaciją;
                                       
                                    
                                          e)
                                       
                                       
                                          NVV praneša AVĮ, jei kuris nors iš jo įgaliotųjų darbuotojų atleidžiamas iš darbo;
                                       
                                    
                                          f)
                                       
                                       
                                          NVV praneša susijusioms institucijoms apie bet kokius jo įgaliotųjų darbuotojų padarytus pažeidimus ar nusižengimus, susijusius su saugumui svarbia RMI;
                                       
                                    
                                          g)
                                       
                                       
                                          NVV užtikrina, kad jo įgaliotieji darbuotojai naudotųsi tik savo įgaliojimo patikrinimo sertifikatais;
                                       
                                    
                                          h)
                                       
                                       
                                          NVV užtikrina, kad būtų sumokėti visi mokesčiai, susiję su NVV darbuotojo įgaliojimu;
                                       
                                    
                                          i)
                                       
                                       
                                          NVV užtikrina, kad NVV darbuotojai būtų mokomi, kaip atlikti remonto darbus, susijusius su automobilių priežiūra, perprogramavimu ir saugumo bei saugos funkcijomis;
                                       
                                    
                                          j)
                                       
                                       
                                          NVV pateikia prašymą, kad AVĮ atliktų patikrinimą vietoje per šešis mėnesius iki patvirtinimo patikrinimo sertifikato galiojimo pabaigos.
                                       
                                    4.5.   NVV darbuotojų vaidmuo
                              4.5.1.   Atsakomybė ir reikalavimai
                              
                                          a)
                                       
                                       
                                          NVV darbuotojai pateikia prašymą AVĮ dėl įgaliojimo;
                                       
                                    
                                          b)
                                       
                                       
                                          NVV darbuotojai užsiregistruoja transporto priemonės gamintojo RMI sistemoje;
                                       
                                    
                                          c)
                                       
                                       
                                          NVV darbuotojai naudojasi prieiga prie saugumui svarbios RMI pagal EN ISO standartą 18541–2014;
                                       
                                    
                                          d)
                                       
                                       
                                          NVV darbuotojai užtikrina, kad visi saugumui svarbios RMI įrašai, atsiųsti iš transporto priemonės gamintojo RMI sistemos, nebūtų saugomi ilgiau nei to reikia operacijai, dėl kurios ši informacija yra reikalinga, atlikti;
                                       
                                    
                                          e)
                                       
                                       
                                          jei taikytina, NVV darbuotojai praneša savo darbdaviui NVV, kad skaitmeninis pažymėjimas jiems nebereikalingas;
                                       
                                    
                                          f)
                                       
                                       
                                          NVV darbuotojas neturi perduoti jokiai trečiajai šaliai saugumo rakto, skaitmeninio pažymėjimo arba PIN;
                                       
                                    
                                          g)
                                       
                                       
                                          NVV darbuotojai turi atsakingai ir tinkamai naudotis asmeniniu saugumo raktu ir PIN;
                                       
                                    
                                          h)
                                       
                                       
                                          NVV darbuotojai praneša per 24 valandas savo NVV ir PC, jeigu jų saugumo raktas pasimeta arba yra naudojamas netinkamai;
                                       
                                    
                                          i)
                                       
                                       
                                          NVV darbuotojai praneša atitinkamoms institucijoms apie bet kokius su saugumui svarbia RMI susijusius kitų NVV darbuotojų prašymus ar veiksmus, kurie neatitinka teisėtos komercinės veiklos aprašymo, kaip nurodyta šio priedo 6.3 punkte.
                                       
                                    4.6.   Patikos centro vaidmuo
                              PC sukuria skaitmeninius sertifikatus ir per atitinkamas AVĮ persiunčia juos NVV ir NVV darbuotojams. PC tvarko išduotų įgaliojimų patikrinimo sertifikatų duomenų bazę. PC suteikia transporto priemonių gamintojams prieigą prie sąsajos, kad būtų galima patikrinti skaitmeninių sertifikatų ir patvirtinimo patikrinimo sertifikatų statusą.
                              PC įgaliojimų duomenų bazėje laikoma informacija apie NVV darbuotojus papildomai saugoma ne ilgiau kaip 60 mėnesių. Šis laikotarpis neturi būti ilgesnis už likusį patvirtinimo, suteikto NVV, kuriam dirba NVV darbuotojas, galiojimo laikotarpį.
                              4.6.1.   Atsakomybė ir reikalavimai
                              
                                          a)
                                       
                                       
                                          AVĮ paprašius, NVV gali sustabdyti skaitmeninių sertifikatų galiojimą ir juos panaikinti;
                                       
                                    
                                          b)
                                       
                                       
                                          PC suteikia NVV ir NVV darbuotojams galimybę naudotis programine įranga, leidžiančią naudotis skaitmeniniais sertifikatais;
                                       
                                    
                                          c)
                                       
                                       
                                          PC dirba 24 val. per parą visą savaitę, be poilsio dienų.
                                       
                                    4.7.   Transporto priemonių gamintojų vaidmuo
                              Transporto priemonių gamintojai visiems patvirtintiems NVV ir įgaliotiesiems NVV darbuotojams suteikia prieigą prie saugumui svarbios remonto ir priežiūros informacijos. Transporto priemonių gamintojai palaiko ryšį su PC, kad būtų galima patikrinti prieigą prie tokios informacijos gauti pageidaujančių NVV darbuotojų įgaliojimų ir tapatumo nustatymo statusą.
                              4.7.1.   Atsakomybė ir reikalavimai
                              
                                          a)
                                       
                                       
                                          transporto priemonių gamintojai užtikrina, kad jų interneto svetainės būtų pritaikytos taip, kad būtų galima palengvinti NVV prieigą prie saugumui svarbios RMI;
                                       
                                    
                                          b)
                                       
                                       
                                          transporto priemonių gamintojai užtikrina, kad atsisiųs SERMI interneto svetainėje pateiktas technines specifikacijas.
                                       
                                    4.7.2.   Procedūriniai reikalavimai, taikomi transporto priemonių gamintojams
                              Transporto priemonių gamintojai negali suteikti prieigos prie saugumui svarbios RMI, jeigu nesilaikoma visų šių procedūrinių reikalavimų:
                              
                                          (1)
                                       
                                       
                                          procedūrinių reikalavimų, taikomų transporto priemonių vagystės atveju.
                                          Transporto priemonių gamintojai registruoja visas pavogtas savo prekės ženklo transporto priemones, kurios, remiantis institucijų pranešimais, buvo pavogtos.
                                          Transporto priemonių gamintojai įdiegia procesą, kuriuo užtikrinamas aiškus atsekamumas ir atskaitomybė, o susijusioms institucijoms suteikiama galimybė atsekti duomenis, kuriuos transporto priemonės gamintojas yra pateikęs NVV darbuotojui, turinčiam prieigą prie informacijos apie pavogtą transporto priemonę.
                                       
                                    
                                          (2)
                                       
                                       
                                          informacijos saugojimo procedūros reikalavimų
                                          Transporto priemonių gamintojai saugo toliau nurodytą informaciją apie kiekvieną suteiktą prieigą prie saugumui svarbios remonto ir priežiūros informacijos:
                                          
                                                      a)
                                                   
                                                   
                                                      transporto priemonės, apie kurią prašoma suteikti informacijos, identifikavimo numerį (VIN);
                                                   
                                                
                                                      b)
                                                   
                                                   
                                                      prašymo pateikimo datą;
                                                   
                                                
                                                      c)
                                                   
                                                   
                                                      transporto priemonės, apie kurią prašoma suteikti informacijos, registracijos numerį, jeigu jis yra;
                                                   
                                                
                                                      d)
                                                   
                                                   
                                                      duomenis apie transporto priemonės, apie kurią prašoma suteikti informacijos, tipo variantą, ir tos transporto priemonės versiją, jeigu jie yra.
                                                   
                                                Transporto priemonių gamintojai tuos duomenis saugo 5 metus.
                                       
                                    
                        
                        
                           (*5)  Šiame priedėlyje nustatyti reikalavimai grindžiami reikalavimais, nustatytais 2016 m. gegužės 19 d. Europos akreditavimo organizacijos patvirtinta Akreditavimo, patvirtinimo ir įgaliojimo naudotis prieiga prie saugumui svarbios remonto ir priežiūros informacijos sistema (https://www.vehiclesermi.eu/)."
                        
                        
                           (*6)  2014 m. liepos 23 d. Europos Parlamento ir Tarybos reglamentas (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB (OL L 257, 2014 8 28, p. 73)."
                        
                     
                  
               (*1)  Jungtinių Tautų Europos ekonomikos komisijos (JT EEK) taisyklė Nr. 83 „Suvienodintos transporto priemonių patvirtinimo nuostatos, atsižvelgiant į teršalų išmetimą pagal variklinių degalų reikalavimus“ (OL L 42, 2012 2 15, p. 1).
            
               (*2)  Jungtinių Tautų Europos ekonomikos komisijos (JT EEK) Taisyklė Nr. 49 „Vienodos nuostatos dėl priemonių, kurių būtina imtis siekiant sumažinti transporto priemonėse naudojamų slėginio uždegimo variklių išmetamų dujinių bei kietųjų dalelių teršalų kiekį ir transporto priemonėse naudojamų priverstinio uždegimo variklių, degalams naudojančių gamtines dujas arba suskystintąsias naftos dujas, išmetamų dujinių teršalų kiekį“ (OL L 180, 2011 7 8, p. 53).“;
            
               (*3)  Kaip apibrėžta Reglamento (EB) Nr. 715/2007 3 straipsnio 10 dalyje.
            
               (*4)  Kaip apibrėžta Reglamento (EB) Nr. 595/2009 3 straipsnio 8 dalyje.“;
            
               (*5)  Šiame priedėlyje nustatyti reikalavimai grindžiami reikalavimais, nustatytais 2016 m. gegužės 19 d. Europos akreditavimo organizacijos patvirtinta Akreditavimo, patvirtinimo ir įgaliojimo naudotis prieiga prie saugumui svarbios remonto ir priežiūros informacijos sistema (https://www.vehiclesermi.eu/).
            
               (*6)  2014 m. liepos 23 d. Europos Parlamento ir Tarybos reglamentas (ES) Nr. 910/2014 dėl elektroninės atpažinties ir elektroninių operacijų patikimumo užtikrinimo paslaugų vidaus rinkoje, kuriuo panaikinama Direktyva 1999/93/EB (OL L 257, 2014 8 28, p. 73).“